Aselkim n Tunt

Aselkim n tunt neɣ taselkimt n tunt d anagraw asenselkam amaynut i yesseqdacen ilugan n tmikanikt n tunt . Mgal aselkim amensay i seqdacen medden yal ass akken ad xedmen tiwuriwin-nsen, aselkim n tunt yessexdam iferdisen n yisallen imaynuten i wumi neqqar Abit n Tunt "Qubit" .

Iferdisen Igejdanen n Tunt

Asembbibi n Tunt:

Asembbibi n tunt d yiwen seg yiferdisen igejdanen i yettaken tizemmar timeqqranin i uselkim n tunt. Akken i d-nebder yakan, abit amensay yeṭṭafar yiwen n waddad kan deg yiwen n wakud: ama d 0, ama d 1. Maca, s tmuɣli ɣer yilugan n tmikanikt n tunt, "Qubit" yezmer ad yili deg waddad n 0 akked waddad n 1 s yiwet n tikelt. D addad-agi i wumi neqqar "Asembbibi".

Iwakken ad negzu ayagi s telqayt, nezmer ad nefk amedya n tceqquft n tedrimt. Deg tsenselkimt tamensayt, ma nḍegger taceqquft-nni, ad d-teɣli ama ɣef wudem n zdat(0) ama ɣef wudem n deffir (1). Maca, deg tsenselkimt n tunt, asembbibi yettemcabi ɣer tceqquft-nni mi ara tettezzi deg yigenni: ur telli ɣef wudem n zdat, ur telli ɣef wudem n deffir, maca tella deg sin n waddaden-a deg yiwen n wakud, armi d taswiɛt i deg ara teḥbes neɣ mi ara tt-nesket.

S tallelt n usembbibi-ya, aselkim n tunt yesɛa tazmert ad yexdem aṭas n tsiḍen deg yiwen n wakud. Yal mi ara nrennu amḍan n yiqubiten deg unagraw, tizemmar n uselkim ttnernint s wudem Asuzmir, ayen i as-yettaken lǧehd ad yefru uguren isenselkamen imrayen ay iweɛṛen ɣef yiselkimen i neqdec yis-sen ass-a.

Amcubbek n Tunt:

Amcubbek n tunt d iferdis agejdan wis sin i ɣef tebna tsenselkimt n tunt. Ayagi yemmal-d yiwen n wassay awḥid i d-yettnulfun gar sin n yiqubiten neɣ ugar. Mi ara mcubbeken yiqubiten-a, addad n yiwen deg-sen yeqqen s wudem usrid ɣer waddad n wayeḍ, ɣas akken yezmer ad yili wemgarad ameqqran n wemkan gar-asen.

Iwakken ad negzu ayagi: ma yella nesket addad n yiwen n uqubit amcubbek (amedya, nufa-t d 0), addad n uqubit wis sin ad d-yettwassen imir kan deg yiwet n taswiɛt, mebla ma nettraǧu akud akken ad tewweḍ telɣut gar-asen. Ɣas ad yili yiwen n uqubit deg tegnit (lqaɛa) wayeḍ yezga-d deg wayyur, tigawt ɣef yiwen ad tessekcem tazrirt-is ɣef wayeḍ s wudem war akud.

Deg uselkim n tunt, ma yella asembbibi yettak-d tizemmar i wexdam n waṭas n waddaden deg yiwen n wakud, amcubbek d netta i d aseɣwen i yessemlalayen iqubiten-a akken ad xedmen s tdukli am yiwen n unagraw ameqqran, deg wemkan ad yexdem yal qubit i yiman-is. S tdukli n usembbibi akked umcubbek, inagrawen n tunt sɛan tazmert ad frun uguren yeɛṛen n usiḍen s urured yifen s waṭas iselkimen imensayen, ladɣa deg taɣulin n uwgelhen n yisallen d utellel(neɣ aserwes) n yibelkimen.

Iḥricen n Useqdec (Tiwuriwin)

Aselkim n tunt ur yelli ara kan d tikti n teẓri, maca d allal atikniki i d-yusan n iwakken ad d-yawi abeddel aẓuran deg waṭas n tiɣula n tudert. S tezmert-is ɣef ufray n wuguren yeɛṛen n usiḍen s urured agaman, yezmer ad yeldi tiwwura i tmusniwin timaynutin.

1. Tujjya d Tekrura

Deg unnar n tekrura d tujjya, tigin d usnulfu n yisafaren (ddwawi) imaynuten d leqdic yettaṭṭafen aṭas n wakud d tedrimt. Ugur agejdan i d-ttmagaren yimassanen d utellel (neɣ aserwes) n yibelkimen d tzelɣiwin timeqqranen, am yiprutinen. Iselkimen imensayen n tura, ɣas ǧehden, ur sɛin ara tazmert ad xedmen aserwes i lqaleb d tikli n yibelkimen-a neɣ i tzelɣiwin s telqayt, acku yal mi ara yimɣur umḍn an n belkimen neɣ tzelɣiwin, amḍan n waddaden yettnerni s wudem asuzmir.

Maca, aselkim n tunt, s tallelt n "usembbibi" d "umcubbek n tunt", yezmer ad yegzu yerna ad yexdem utellel i tsedmirin tikruranin akken llant swaswa deg tilawt n ugama. S waya, aselkim n tunt ad yeǧǧ imassanen ad:

2. Annar n Uwgelhen

Awgelhen amensay n tura (am win yettmestin ɣef isallen n tbankiwin, d yiẓeḍwa n usiweḍ) yebna ɣef wuguren imrayen(uxnizen) n usiḍen(am wid icudden ɣer imḍanen imezwura). Amedya, yettak aṭas n wakud – ahat ugar n waṭas n yiseggasen i uselkim amensay – iwakken ad yejber yerna ad ifrez imḍanen imeqqranen aṭas. Maca, s useqdec n uselkim n tunt, ayen yellan d ugur i wexdam s yiseggasen, yezmer ad yettwafru di kra n tesdidin. Ayagi yettban-d amzun d amihi ameqqran ɣef taɣellist n yisallen deg umaḍal.

Iwakken ad d-naf tifrat i umihi-ya, imassanen snulfan-d ayen umi neqqar Awgelhen n Tunt . Aḥric-a yesseqdac ilugan lqayen n tmikanikt n tunt, ladɣa amcubbek akked usembbibi, iwakken ad ibnu inagrawen n tuffra d uwgelhen n yisallen ur nezmir ara ad ttwareẓen:

3. Tigzi Taragmawant

Tigzi taragmawant (IA) tettnerni s wudem ameqqran deg yiseggasen-a ineggura, maca taweḍ ɣer kra n tilisa imi tesra aṭas n tezmert n usiḍen d wakud iwakken ad tesleḍ isefka imeqqranen s yiselkimen imensayen. D dagi i d-yekcem uselkim n tunt, ara as-yefken afud agaman iwakken ad tifel tilisa-ya.

S tallelt n tmikanikt n tunt, inagrawen n tegzi taragmawant ad sɛun tazmert ad lemden yerna ad frun uguren uxnizen s urured yifen s waṭas ayen yellan tura:

4. Asekkey

Asekkey d yiwen seg yeḥricen i d-yefkan azal ameqqran i tmekanikt n tunt. Deg tilawt, asekkey d anadi ɣef tefrayt yufraren gar yimelyan neɣ yimelyaren n tefrayin yellan, ama i usemẓi n wakud, n tedrimt, neɣ i uswuddu n tezmert s wudem iwulmen. Iselkimen imensayen ttewḥalen u ttaṭṭafen aṭas n lweqt mi ara ugten yimyerren deg yiwen n wugur. Maca, aselkim n tunt yezmer ad issekkey isuraf-a s urured asuzmir, imi yezmer ad yaley akk iberdan d waddaden deg yiwen n wakud.

Asekkey n tunt ad yeldi tiwwura deg waṭas n taɣulin: